ອາແຊັບ 7 ຊ່ອງທາງຮ່ວມມືດ້ານເສດຖະກິດ-ການຄ້າ
posted on October 6, 2012 by amphon
ກອງປະຊຸມລັດຖະສະພາອາຊີ-ເອີຣົບ ຄັ້ງທີ 7 (ASEP 7) ເປີດຂຶ້ນຢ່າງເປັນທາງການໃນວັນທີ 3 ຕຸລາ 2012 ທີ່ນະຄອນຫລວງວຽງຈັນ, ໂດຍມີຄະນະຜູ້ແທນຂັ້ນສູງຈາກທັງສອງທະວີບຄືອາຊີ ແລະ ເອີຣົບ ເຂົ້າຮ່ວມທັງຫມົດ 30 ຄະນະຈາກ 27 ປະເທດ, 1 ລັດຖະສະພາເອີຣົບ, 3 ອົງການຈັດຕັ້ງສາກົນລວມ 250 ທ່ານ ເຊິ່ງປະເທດເພື່ອນມິດໃນອາຊີ ແລະ ເອີຣົບຕ່າງກໍ່ມີຄວາມເຫັນດີເຫັນ ພ້ອມໃນການເລືອກເອົາບັນຫາ “ການເປັນຄູ່ຮ່ວມລັດຖະສະພາອາຊີ-ເອີຣົບ ເພື່ອການພັດທະນາແບບຍືນຍົງ” ມາເປັນປະເດັນປຶກສາຫາລືກັນ, ຂະນະທີ່ກອງປະຊຸມປຶກສາຫາລືເລ່ງແກ້ 3 ບັນຫາໃຫຍ່.
ພະນະທ່ານ ນາງປານີ ຢາທໍ່ຕູ້ ປະທານສະພາແຫ່ງ ສປປ ລາວ, ປະທານກອງປະຊຸມອາແຊັບ ຄັ້ງທີ 7, ກ່າວ ໃນກອງປະຊຸມບາງຕອນວ່າ: ໃນສະພາບລວມຂອງການພັດທະນາແບບ ຍືນຍົງພວມກາຍເປັນທ່າອຽງລວມຂອງບັນດາປະຊາຊາດໃນໂລກ, ການຮັດແຫນ້ນສາຍພົວພັນ ແລະ ການເສີມຂະຫຍາຍການຮ່ວມມືລະຫວ່າງສອງທະວີບອາຊີ-ເອີຣົບ ແມ່ນຜົນປະໂຫຍດ ລວມຂອງທຸກປະເທດ; ການຕົກລົງເອົາບັນຫາ “ການເປັນຄູ່ຮ່ວມລັດຖະສະພາອາຊີ-ເອີຣົບ ເພື່ອການພັດທະນາແບບຍືນຍົງ” ໃຫ້ເປັນຫົວຂໍ້ລວມຂອງການປຶກສາຫາລືໃນກອງປະຊຸມອາແຊັບຄັ້ງທີ 7 ນີ້ ສະແດງໃຫ້ເຫັນວ່າ ອາແຊັບໄດ້ຫັນໄປທັນກັບຄວາມຮຽກຮ້ອງຕ້ອງການຂອງຍຸກສະໄຫມ ແລະ ຖືສຳຄັນຄວາມມຸ່ງມາດປາຖະຫນາຂອງບັນດາປະຊາຊາດທີ່ຢາກມີຊີວິດການເປັນຢູ່ທີ່ດີຂຶ້ນບົນພື້ນຖານຄວາມເຂົ້າອົກເຂົ້າໃຈເຊິ່ງກັນ ແລະ ກັນ ແລະ ຮ່ວມມືກັນເພື່ອບັນລຸຄວາມສົມບູນພູນສຸກລວມຂອງທົ່ວໂລກ.
ໃນສະພາບການຂອງໂລກຍັງສືບຕໍ່ຜັນແປຢ່າງສັບສົນ ແລະ ຄາດຄະເນໄດ້ຍາກ, ໄປຄຽງຄູ່ກັບກາລະໂອກາດທີ່ເປັນເງື່ອນໄຂເອື້ອອຳນວຍໃຫ້ການພົວພັນຮ່ວມມືລະຫວ່າງສອງທະວີບອາຊີເອີຣົບ ທີ່ນັບມື້ໄດ້ຮັບການປັບປຸງດີຂຶ້ນໃນຫລາຍດ້ານ ແຕ່ຍັງປະເຊີນຫນ້າກັບສິ່ງທ້າທາຍຈຳນວນຫນຶ່ງເປັນຕົ້ນ: ວິກິດການທາງດ້ານເສດຖະກິດການເງິນ; ການປ່ຽນແປງດິນຟ້າອາກາດຂອງໂລກທີ່ພວມກະທົບຢ່າງຮ້າຍແຮງຕໍ່ກັບຄວາມຫມັ້ນຄົງທາງດ້ານສະບຽງອາຫານ; ຄວາມຫລຸດໂຕນກັນຂອງລະດັບການພັດທະນາລະຫວ່າງບັນດາປະເທດທີ່ພັດທະນາແລ້ວ ແລະ ກຳລັງພັດທະນາ ແລະ ປະເທດດ້ອຍພັດທະນາ.
ຕໍ່ສະພາບການດັ່ງກ່າວນັ້ນ, ກອງປະຊຸມຄັ້ງນີ້ ກໍ່ຈະປຶກສາຫາລືເພື່ອຫາທາງອອກຮ່ວມກັນຢ່າງຮີບດ່ວນ 3 ບັນຫາຄື: ການຮັບປະກັນຄວາມຫມັ້ນ ຄົງດ້ານສະບຽງອາຫານ, ໃນເງື່ອນໄຂຂອງການປ່ຽນແປງດິນຟ້າອາກາດໃນປະຈຸບັນ; ການເພີ່ມທະວີການຮ່ວມມືອາຊີ-ເອີຣົບໃນການຄຸ້ມຄອງຫນີ້ ສາທາລະນະ ເພື່ອການພັດທະນາແບບຍືນຍົງ; ການເປັນຄູ່ຮ່ວມອາຊີ-ເອີຣົບ ໃນການເພີ່ມທະວີການມີສ່ວນຮ່ວມຂອງສັງ ຄົມເພື່ອຄຸ້ມຄອງໄພພິບັດ.
ພະນະທ່ານ ຣິກ ທໍຟ໌ ສະມາ ຊິກວຸດທິສະພາ, ຫົວຫນ້າຄະນະຜູ້ແທນປະເທດແບນຊິກ, ເຈົ້າພາບຈັດກອງປະຊຸມການເປັນຄູ່ຮ່ວມລັດຖະສະພາອາຊີ-ເອີຣົບຄັ້ງທີ 6 ກ່າວໃນກອງ ປະຊຸມອາແຊັບ 7 ວ່າ: ໃນກອງປະຊຸມຄັ້ງຜ່ານມາ ອາແຊັບ 6 ໄດ້ສຸມໃສ່ປຶກສາຫາລືບັນຫາທາງດ້ານການເງິນ, ໂຄງປະກອບທາງດ້ານເສດຖະກິດຂອງໂລກ ແລະ ການພັດທະນາຄວາມກ້າວຫນ້າທາງສັງຄົມລວມເຖິງບັນຫາສິ່ງແວດລ້ອມ.
ໃນລະຫວ່າງກອງປະຊຸມອາແຊັບ 6 ທີ່ປະຊຸມໄດ້ພ້ອມກັນປະກອບຄຳຄິດເຫັນ ແລະ ເນັ້ນເຂົ້າໄປທີ່ການພັດທະນາບັນຫາດ້ານສຸຂະພາບ, ການສຶກສາ,ຄວາມເປັນນ້ຳຫນຶ່ງໃຈດຽວ ແລະ ການພັດທະນາພາກລັດໃນແຕ່ລະປະເທດ ແລະ ຮຽກຮ້ອງໃຫ້ສືບຕໍ່ເອົາໃຈໃສ່ສົ່ງເສີມບົດບາດຂອງແມ່ຍິງໃນທົ່ວສັງຄົມ ເຊິ່ງສຸດທ້າຍຜົນສະຫລຸບຄືໃຫ້ແຕ່ລະປະເທດເອົາໃຈໃສ່ຕື່ມໃນຂອດການປະສານງານລະຫວ່າງລັດຖະສະພາຊຸກຍູ້ເຊິ່ງກັນ ແລະ ກັນເພື່ອພ້ອມກັນກ້າວຫນ້າ.
ຢ່າງໃດກໍ່ຕາມ ໃນກອງປະຊຸມການເປັນຄູ່ຮ່ວມລັດຖະສະພາອາຊີ-ເອີຣົບຄັ້ງນີ້ ແມ່ນມີຄວາມສຳຄັນຢ່າງຍິ່ງທີ່ໄດ້ຍົກເອົາຫລາຍປະເດັນສຳຄັນຂຶ້ນມາປຶກສາຫນຶ່ງ ໃນນັ້ນ ຄືບັນຫາວິກິດເສດຖະກິດຢູ່ເອີຣົບອັນຈະເປັນກະແຈດອກສຳຄັນໃຫ້ສອງທະວີບສາມາດຕໍ່ສູ້ກັບໄພດ້ານເສດຖະກິດທີ່ອາດເກີດຂຶ້ນໃນອະນາຄົດໄດ້.
ກອງປະຊຸມລັດຖະສະພາອາຊີ-ເອີຣົບ ຄັ້ງທີ 7 (ASEP7) ຊ່ອງທາງເພີ່ມທະວີການຮ່ວມມືດ້ານເສດຖະກິດ ແລະ ການຄ້າ ເພື່ອຂຸດຄົ້ນຄວາມອາດສາມາດບົ່ມຊ້ອນຂອງກັນ ແລະ ກັນ ແນໃສ່ຄ້ຳປະກັນຄວາມຫມັ້ນຄົງດ້ານສະບຽງອາຫານ ເພື່ອຕອບສະຫນອງຄວາມຕ້ອງການອັນເປັນພື້ນຖານນຳເອົາຄວາມສົມບູນພູນສຸກ ແລະ ຍົກລະດັບຊີວິດການເປັນຢູ່ຂອງປະຊາຊົນສອງທະວີບໃຫ້ດີຂຶ້ນ.
ພະນະທ່ານ ທອງສິງ ທຳມະວົງ ນາຍົກລັດຖະມົນຕີແຫ່ງ ສປປ ລາວ, ປະທານກອງປະຊຸມສຸດຍອດອາຊີ-ເອີຣົບ ຄັ້ງທີ 9 ກ່າວໃນກອງປະຊຸມອາແຊັບ ຄັ້ງທີ 7 ວ່າ: ລັດຖະສະພາອາແຊັບເປັນຕົວແທນແຫ່ງສິດ ແລະ ຜົນປະໂຫຍດຂອງປະຊາຊົນອາຊີ ແລະ ເອີຣົບ ເຊິ່ງປະຊາຊົນສອງທະວີບລ້ວນ ແຕ່ມີຄວາມປາຖະຫນາໃນການຢູ່ຮ່ວມກັນດ້ວຍໄມຕີຈິດມິດຕະ ພາບ, ເພີ່ມທະວີການຊ່ວຍເຫລືອ ເຊິ່ງກັນ ແລະ ກັນ ເພື່ອການພັດທະນາໄປສູ່ຄວາມຈະເລີນຮຸ່ງເຮືອງຂອງພວກເຮົາ.
ດັ່ງນັ້ນ, ລັດຖະບານແຫ່ງ ສປປ ລາວ ເຫັນວ່າກອງປະຊຸມອາແຊັບຄັ້ງນີ້ ຄວນສຸມໃສ່ຫາລືປະເດັນຕ່າງໆທີ່ປະຊາຊົນສອງທະວີບພວມຄອງຄອຍ. ໃນນັ້ນ ຄວນຄົ້ນຄວ້າຊອກຫາຊ່ອງທາງເພີ່ມທະວີການຮ່ວມມືດ້ານເສດຖະກິດ ແລະ ການຄ້າ ແນໃສ່ຂຸດຄົ້ນຄວາມອາດສາມາດບົ່ມຊ້ອນ ຂອງກັນ ແລະ ກັນ; ພ້ອມນັ້ນ ຕ້ອງຊຸກຍູ້ຢ່າງແຂງແຮງການຮ່ວມມືໃນຂົງເຂດການຜະລິດກະສິກຳ ໂດຍມີໂຄງການຄ້ຳປະກັນຄວາມຫມັ້ນຄົງທາງດ້ານສະບຽງອາຫານ ເຊິ່ງມີຄວາມຈຳເປັນທີ່ສຸດ ເພາະປະຈຸບັນສະພາບດິນຟ້າອາກາດມີການປ່ຽນແປງຜິດປົກກະຕິ ຖ້າບໍ່ມີມາດຕະການຮ່ວມກັນທີ່ແທດເຫມາະກັບຄວາມເປັນຈິງປະຊາຊົນຂອງພວກເຮົາກໍ່ຈະປະສົບບັນຫາຂາດແຄນສະບຽງອາຫານ ເຊິ່ງເປັນສາເຫດຕົ້ນຕໍອັນຫນຶ່ງແຫ່ງການກໍ່ໃຫ້ເກີດມີໄພອັນຕະລາຍຂອງຄວາມບໍ່ສະຫງົບ.
ຄຽງຄູ່ກັນນັ້ນ, ຍັງມີຄວາມຈຳເປັນຕ້ອງຊອກຫາຊ່ອງທາງ ເພື່ອຕອບສະຫນອງຄວາມຮຽກຮ້ອງຕ້ອງການອັນເປັນພື້ນຖານຂອງປະຊາຊົນເປັນຕົ້ນ: ການຍົກລະດັບຊີວິດການເປັນຢູ່ ແລະ ຄວາມຫມັ້ນຄົງໃຫ້ດີຂຶ້ນ, ກ້າວໄປສູ່ການນຳເອົາຄວາມສົມບູນພູນສຸກມາໃຫ້ປະຊາຊົນສອງທະວີບ ເພື່ອບັນລຸເປົ້າຫມາຍດັ່ງກ່າວຕ້ອງທຸ່ມເທເຫື່ອແຮງ, ສະຕິປັນຍາເພື່ອເປັນຮູບແບບໃນການພັດທະນາ ແລະ ການຮ່ວມມືໃຫ້ສອດຄ່ອງກັບຈຸດພິເສດຂອງຍຸກ ປະຈຸບັນ ເຊິ່ງເປັນຍຸກແຫ່ງການຮ່ວມມືສາກົນ.
ປະຈຸບັນ ໂລກຂອງພວກເຮົາໄດ້ຮັບຜົນກະທົບຈາກວິກິດການເງິນເຊິ່ງທະວີບອາຊີ ແລະ ເອີຣົບຕົກຢູ່ໃນສະພາບດັ່ງກ່າວ, ສະນັ້ນ ກອງປະຊຸມອາແຊັບຄັ້ງທີ 7 ນີ້ ຈະໄດ້ຄົ້ນຄວ້າຊອກຮູບແບບການພັດທະນາທີ່ຫມັ້ນຄົງຍືນຍົງ ໂດຍສົ່ງເສີມຮ່ວມມືຕ່າງຝ່າຍຕ່າງໄດ້ຮັບຜົນປະໂຫຍດ, ຮັບປະກັນຄວາມສົມດຸນ ແລະ ຕິດພັນກັນຢ່າງກົມກຽວລະຫວ່າງການພັດທະນາເສດຖະກິດ-ສັງຄົມກັບການປົກປັກຮັກສາສິ່ງແວດລ້ອມ ສຸມໃສ່ຊ່ວຍເຫລືອກັນ ເພື່ອບັນລຸເປົ້າຫມາຍສະຫັດສະວັດດ້ານການພັດທະນາໃນປີ 2015.
ທ່ານນາຍົກລັດຖະມົນຕີແຫ່ງ ສປປ ລາວ ກ່າວອີກວ່າ: ໃນ ເດືອນພະຈິກ 2012 ທີ່ຈະມາເຖິງນີ້ ສປປ ລາວ ຈະເປັນເຈົ້າພາບຈັດກອງປະຊຸມສຸດຍອດອາຊີ-ເອີຣົບ ຄັ້ງທີ 9 ທີ່ນະຄອນຫລວງວຽງຈັນ ປະຈຸບັນ ດ້ວຍຄວາມຮັບຜິດຊອບຂອງຕົນ, ການຊ່ວຍເຫລືອ, ການຮ່ວມມືຂອງບັນດາປະເທດເພື່ອນມິດ, ການກະກຽມດ້ານຕ່າງໆໄດ້ສຳເລັດໂດຍພື້ນຖານແລ້ວ ແລະ ເຊື່ອວ່າຈະໄດ້ຮັບການສະຫນັບສະຫນູນຮ່ວມມືຈາກບັນດາປະເທດສະມາຊິກອາເຊັມກໍ່ຄືລັດຖະສະພາອາຊີ-ເອີຣົບ ເພື່ອຮັບປະກັນໃຫ້ກອງປະຊຸມທີ່ສຳຄັນທັງສອງນີ້ ໂດຍການເປັນເຈົ້າພາບຂອງ ສປປ ລາວ ໄດ້ຮັບຜົນສຳເລັດຕາມຈຸດປະສົງ ແລະ ຄາດຫມາຍ, ປະກອບສ່ວນຊຸກຍູ້ສົ່ງເສີມການຮ່ວມມືລະຫວ່າງສອງທະວີບກ້າວຂຶ້ນຢ່າງບໍ່ຢຸດຢັ້ງ, ນຳຜົນປະໂຫຍດ ແລະ ຄວາມສົມບູນພູນສຸກມາສູ່ປະຊາຊົນສອງທະວີບ ທັງເປັນການປະກອບສ່ວນສຳຄັນເຂົ້າໃນການຮ່ວມມືເພື່ອການພັດທະນາ ແລະ ຄວາມຈະເລີນຮັ່ງມີຂອງໂລກ.